Natan-eerlikheid is nodig, broodnodig | Netwerk24
Deur Stephan Joubert 11 Mei 2019 00:00
"Jy is die man!" Dit is die profeet Natan se padlangse woorde aan koning Dawid ná al sy droogmaak-roetes met Batseba. 2 Samuel 11-12 vertel ons daarvan. Nee, Natan bedoel dit nie as 'n vleiende opmerking soos wat die Amerikaners doen wanneer hulle sê: "You're the man!", nie.
Hierdie stelling is nie 'n kompliment vir Dawid nie. Maar dit is ook nie 'n belediging nie; dit is woorde wat die maskers van Dawid se lewe afruk. Dit is 'n kans tot herstel.
Dit kos 'n profeet om die waarheid te ontmasker. Te veel mense smeer dinge toe. Te veel mense praat net agteraf oor hoe ander mense droogmaak. Nooit praat hulle self met die droogmakers nie.
Natan kies om daarvan te verskil. Nog meer, God kies om daarvan te verskil! God se waarheid is onthullend. Dit skyn 'n helder lig op al die donkerte in ons lewe. Hiervoor gebruik Hy steeds sy Natans.
Sulke mense is wel skaars. Dit kos moed om eerlik te wees met ander – nee, nie ongeskik-eerlik nie, net omgee-eerlik.
God gee regtig genoeg vir mense om om eerlik met ons elkeen te wees, genade-eerlik, redding-eerlik. Hy wil nie hê dat ons lewe uitmekaarval nie. Of dat ons wegsink onder die gewig van ons droogmakery nie.